祭果南澗南叔凱
作者：釋善珍
朝代：宋

paragraphs: 我憩閩北，叔凱枉顧。
出南澗書，劇談至暮。
言昔之夜，得夢怪奇。
當與藏叟，會阿耨池。
想耶因耶，一笑眇邈。
執手告戒，義均骨肉。
心平行粹，愛南澗翁。
人百忤之，而無慍容。
凱病且貧，戶滿客屨。
翁常解衣，騷騷治具。
嘉翁風致，古人所難。
鄙夫慳嗇，拔毫如山。
吁嗟衰年，失二益友。
耨池西方，遊必俱不。
晝詩絕吟，永帖罷揮。
猨哀鶴怨，金環不歸。
弔既後時，奠復不早。
瓣香懺悔，淚濕春草。